b'\n_START_ARTICLE_\nStereolab\n_START_SECTION_\nInicis (1990-1993)\n_START_PARAGRAPH_\nTim Gane fou un dels fundadors, el 1985, de McCarthy, una formaci\xc3\xb3 d\'Essex (Anglaterra) coneguda per les lletres influenciades per idees pol\xc3\xadtiques marxistes i per ser una de les formacions m\xc3\xa9s representatives del subg\xc3\xa8nere C86. El so de McCarthy pot ser considerat un prototipus del so de Stereolab. Gane era originalment bateria, per\xc3\xb2 Malcolm Eden, cantant i guitarrista del grup, va ensenyar-li a tocar alguns acords de guitarra. Gane va con\xc3\xa8ixer la francesa L\xc3\xa6titia Sadier (a vegades coneguda com a Seaya Sadier) en una actuaci\xc3\xb3 del grup a Par\xc3\xads, i al cap de poc temps es van enamorar. A Sadier li interessava el m\xc3\xb3n de la m\xc3\xbasica, per\xc3\xb2 estava desil\xc2\xb7lusionada amb l\'escena de rock del seu pa\xc3\xads, per la qual cosa al cap de poc temps se\'n va anar a viure a Londres per estar amb en Gane i per intentar tenir una carrera en aquella ind\xc3\xbastria. McCarthy es va separar el 1990 despr\xc3\xa9s d\'haver editat tres \xc3\xa0lbums (a l\'\xc3\xbaltim dels quals Sadier va contribuir amb la veu), i immediatament en Gane i la Sadier van formar Stereolab. El nom del grup prov\xc3\xa9 d\'una divisi\xc3\xb3 de la companyia discogr\xc3\xa0fica Vanguard Records dedicada a mostrar efectes sonors d\'alta fidelitat durant els anys 50 i 60._NEWLINE_En Gane i la Sadier, amb el futur manager de Stereolab Martin Pike, van crear un segell independent anomenat Duophonic Super 45s, que amb el seu futur derivat, Duophonic Ultra High Frequency Disks, seria popularment conegut com a "Duophonic". L\'EP en vinil de 10" Super 45 va ser el primer llan\xc3\xa7ament del segell i del grup, i es venia per enc\xc3\xa0rrec per correu. El material gr\xc3\xa0fic de l\'\xc3\xa0lbum va ser dissenyat per la formaci\xc3\xb3 i va ser el primer d\'una s\xc3\xa8rie de llan\xc3\xa7aments de Duophonic en edici\xc3\xb3 limitada. En una entrevista de 1996 ambThe Wire, en Gane va parlar sobre els beneficis de l\'est\xc3\xa8tica DIY i del control que el grup tenia sobre la m\xc3\xbasica. Altres formacions indies d\'estil similar com Tortoise, Broadcast i Labradford tamb\xc3\xa9 van editar material amb Duophonic._NEWLINE_Stereolab va editar un altre EP, Super-Electric, i un senzill, Stunning Debut Album, tots dos el 1991, de la mateixa manera que Super 45. Als inicis el material de la formaci\xc3\xb3 es basava en la guitarra, amb un so rock m\xc3\xa9s convencional i sense utilitzar sintetitzadors antics, amb melodies pop i ritmes repetitius que podrien catalogar-se com a noise pop._NEWLINE_El primer LP del grup, Peng!, fou editat el 1992 a trav\xc3\xa9s del segell independent Too Pure, igualment que la primera compilaci\xc3\xb3 del grup, Switched On, i l\'EP de quatre can\xc3\xa7ons Low Fi. La formaci\xc3\xb3 del grup llavors girava al voltant d\'en Gane i la Sadier, que en un principi estaven acompanyats per Joe Dilworth (bateria) i Martin Kean (baix), que van deixar el grup abans de la gravaci\xc3\xb3 de l\'\xc3\xa0lbum seg\xc3\xbcent._NEWLINE_Gr\xc3\xa0cies als primers llan\xc3\xa7aments el grup va aconseguir un cert culte a l\'escena underground del Regne Unit, que va cr\xc3\xa9ixer el 1993 amb Space Age Batchelor Pad Music (conegut tamb\xc3\xa9 per The Groop Played "Space Age Batchelor Pad Music"), que segons el web oficial del grup \xc3\xa9s un "mini-LP". En aquest treball, la formaci\xc3\xb3 va comen\xc3\xa7ar a incorporar elements de l\'easy listening, lounge pop i l\'anomenat space age pop, g\xc3\xa8nere que va apar\xc3\xa8ixer els anys 50 associat sovint al concepte kitsch. Aquest treball va permetre al grup firmar el primer contracte amb la companyia estatunidenca, Elektra Records. Tanmateix l\'\xc3\xa0lbum va ser editat al Regne Unit per Duophonic Ultra High Frequency Disks, que s\'encarrega d\'editar els LPs de Stereolab a nivell nacional. Durant la gravaci\xc3\xb3 de Space Age Batchelor Pad Music el grup estava format per Gane, Sadier, la cantant Mary Hansen, el bateria Andrew Ramsay, el baixista Duncan Brown, la teclista Katharine Gifford i el guitarrista Sean O\'Hagan (exmembre de Microdisney). L\'australiana Hansen havia estat en contacte amb Gane des de l\'\xc3\xa8poca en qu\xc3\xa8 ell encara era membre de McCarthy. Des que s\'havia afegit al grup, Hansen havia desenvolupat un estil de contrapunt vocal juntament amb Sadier que distingia al so de Stereolab fins a la seva mort (que va oc\xc3\xb3rrer deu anys m\xc3\xa9s tard, el 2002). M\xc3\xa9s tard, O\'Hagan va deixar el grup per dedicar-se a The High Llamas (que va editar el primer \xc3\xa0lbum el 1994), per\xc3\xb2 va contribuir sovint als \xc3\xa0lbums de Stereolab._NEWLINE_Transient Random-Noise Bursts With Announcements va seguir-lo el maig del mateix any i va rebre un gran reconeixement per l\'eclecticisme, una mescla d\'elements pop amb instrumentals, experimentaci\xc3\xb3 amb ritmes influ\xc3\xafts per artistes de krautrock, soroll, veus distorsionades i canvis de ritme. El mateix any el grup va treure al mercat un EP amb el reconegut grup industrial Nurse With Wound, titulat Crumb Duck.\n_START_SECTION_\nReconeixement (1994-2001)\n_START_PARAGRAPH_\nEl 8 de gener de 1994, Stereolab va aconseguir la primera aparici\xc3\xb3 a les llistes brit\xc3\xa0niques quan l\'EP de 1993 Jenny Ondioline va entrar al UK Singles Chart a la posici\xc3\xb3 n\xc3\xbamero 75 (en els tres anys seg\xc3\xbcents, quatre llan\xc3\xa7aments de la formaci\xc3\xb3 van apar\xc3\xa8ixer en aquesta llista, l\'\xc3\xbaltim dels quals va ser l\'EP Miss Modular el 1997)._NEWLINE_Amb el llan\xc3\xa7ament del llarga durada de 1994, Mars Audiac Quintet, el grup es va concentrar m\xc3\xa9s en el pop que en el rock, la qual cosa segons Allmusic va resultar en ser "l\'\xc3\xa0lbum m\xc3\xa9s accessible" del grup. Mars Audiac Quintet es caracteritzava per la mescla de can\xc3\xa7ons mel\xc3\xb2diques amb un \xc3\xbas ampli d\'instruments electr\xc3\xb2nics "vintage", per tenir el senzill "Ping Pong", can\xc3\xa7\xc3\xb3 amb ritme de bossa nova que va rebre l\'atenci\xc3\xb3 en els mitjans de comunicaci\xc3\xb3 per la seva lletra expl\xc3\xadcitament marxista. Despr\xc3\xa9s de treure al mercat el 1995 una col\xc2\xb7lecci\xc3\xb3 de senzills i cares B titulada Refried Ectoplasm: Switched On, Vol. 2, Stereolab va editar un EP titulat Music for the Amorphous Body Study Center, que va ser la contribuci\xc3\xb3 del grup per una exposici\xc3\xb3 d\'art interactiu en col\xc2\xb7laboraci\xc3\xb3 amb l\'escultor de Nova York Charles Long, que consistia en escultures de Long que incorporaven auriculars (connectats a les escultures) en qu\xc3\xa8 es podia escoltar la m\xc3\xbasica de Stereolab. L\'EP es va destacar per tenir arranjaments de corda i veu molt m\xc3\xa9s sofisticats que en treballs anteriors del grup. Abans que la formaci\xc3\xb3 torn\xc3\xa9s a gravar un \xc3\xa0lbum Gifford va ser reempla\xc3\xa7ada per Morgane Lhote._NEWLINE_El 1996 es va editar el seg\xc3\xbcent treball del grup, titulat Emperor Tomato Ketchup, que va ser molt ben rebut per la cr\xc3\xadtica (tant als Estats Units com en el Regne Unit) i per l\'escena alternativa. En aquest \xc3\xa0lbum la formaci\xc3\xb3 va ampliar el so afegint-hi elements de hip-hop, jazz, dub, m\xc3\xbasica dance i arranjaments instrumentals m\xc3\xa9s complexes, tot i mantenir els elements pop del treball anterior. Stephan Davet, del diari franc\xc3\xa8s Le Monde, va afirmar que veia a Emperor Tomato Ketchup influ\xc3\xa8ncies de diversos artistes com The Velvet Underground, Burt Bacharach i Fran\xc3\xa7oise Hardy. John McEntire de Tortoise va col\xc2\xb7laborar com a productor i tamb\xc3\xa9 va tocar a l\'\xc3\xa0lbum. Posteriorment a la gravaci\xc3\xb3 d\'aquest \xc3\xa0lbum el baixista Duncan Brown va ser reempla\xc3\xa7at per Richard Harrison, i el grup va editar un altre EP a finals d\'any, Fluorescences, d\'edici\xc3\xb3 limitada, amb instruments de vent, amb un so m\xc3\xa9s orquestrat i m\xc3\xa9s proper al cool jazz._NEWLINE_Dots and Loops va sortir el 1997, i va ser el primer \xc3\xa0lbum de Stereolab a entrar a les llistes del Billboard, assolint la posici\xc3\xb3 n\xc3\xbamero 111. L\'\xc3\xa0lbum tenia un so m\xc3\xa9s influ\xc3\xaft per l\'easy listening i la bossa nova. Segons la cr\xc3\xadtica del diari alemany Die Zeit, a Dots and Loops el grup canvia els riffs inspirats en The Velvet Underground per "sons m\xc3\xa9s suaus". McEntire va tornar a contribuir, igual que Sean O\'Hagan (que ja havia deixat de ser integrant fix del grup) i Jan St. Werner i Andi Toma, que formen el duo alemany d\'electropop Mouse on Mars. Segons Joshua Klein, Dots and Loops \xc3\xa9s "m\xc3\xa9s abstracte i cinem\xc3\xa0tic que el treball precedent", cont\xc3\xa9 una pres\xc3\xa8ncia menor de guitarres i sona "com all\xc3\xb2 que succeiria si a Burt Bacharach se li encarregu\xc3\xa9s la banda sonora de l\'aterratge a Mart, nom\xc3\xa9s per tal que el senyal fos mesclat amb la interfer\xc3\xa8ncia de transmissions de r\xc3\xa0dio rebotant per l\'espai". El 1997 tamb\xc3\xa9 va apar\xc3\xa8ixer una nova col\xc2\xb7laboraci\xc3\xb3 amb Nurse With Wound (Simple Headphone Mind), que va ser seguida el 1998 pel tercer llan\xc3\xa7ament de la s\xc3\xa8rie "Switched On", Aluminum Tunes._NEWLINE_La banda va prendre\'s un descans a causa del naixement del fill de Sadier i Gane, per tornar el 1999 amb Cobra and Phases Group Play Voltage in the Milky Night. L\'\xc3\xa0lbum va tornar a ser produ\xc3\xaft per McEntire, per\xc3\xb2 amb la col\xc2\xb7laboraci\xc3\xb3 de l\'estatunidenc Jim O\'Rourke, qui a m\xc3\xa9s de la seva feina com a productor \xc3\xa9s conegut per haver sigut membre de Sonic Youth. L\'\xc3\xa0lbum afegia al so del grup elements del free jazz, disson\xc3\xa0ncia i trompetas, per\xc3\xb2 no va ser tan ben rebut per la cr\xc3\xadtica com els \xc3\xa0lbums anteriors. Per la gira d\'aquest \xc3\xa0lbum, el baixista Simon Johns es va incorporar al grup._NEWLINE_Despr\xc3\xa9s d\'un nou EP titulat The First of the Microbe Hunters (que va sortir al mercat el 2000), la formaci\xc3\xb3 va editar un altre \xc3\xa0lbum de llarga durada, Sound-Dust, l\'any 2001, que va arribar al lloc 178 al Billboard 200. Sound-Dust va tornar a tenir la producci\xc3\xb3 de McEntire i O\'Rourke, i va tenir una millor rebuda per la cr\xc3\xadtica que l\'anterior treball, ja que tenia un so m\xc3\xa9s accessible, amb un major \xc3\xa8mfasi en els instruments de vent com les flautes.\n_START_SECTION_\nAny de la mort de Mary Hansen (2002)\n_START_PARAGRAPH_\nL\'any 2002, Stereolab va comen\xc3\xa7ar a preparar un estudi al nord de Bordeus (Fran\xc3\xa7a). L\'octubre d\'aquest any la formaci\xc3\xb3 va editar ABC Music: The Radio 1 Sessions, un recopilatori de sessions per a la BBC Radio 1. Aquest mateix any Morgane Lhote va abandonar el grup i tamb\xc3\xa9 es va acabar la relaci\xc3\xb3 entre Gane i Sadier._NEWLINE_No obstant aix\xc3\xb2, el fet m\xc3\xa9s important de l\'any en relaci\xc3\xb3 al grup va tenir lloc el 9 de desembre, en qu\xc3\xa8 Mary Hansen va morir en un accident de tr\xc3\xa0nsit. Hansen havia nascut a Maryborough (al nord de Brisbane, Queensland, Austr\xc3\xa0lia) i s\'havia convertit en una part important del grup pel seu treball vocal (especialment per la forma d\'harmonitzar amb Sadier), tot i que tamb\xc3\xa9 era guitarrista i teclista. L\'accident es va produir quan Hansen, que anava en bicicleta, va ser envestida per un cami\xc3\xb3. Aquesta trag\xc3\xa8dia va deixar el grup inactiu durant una temporada, per\xc3\xb2 la formaci\xc3\xb3 va decidir continuar, i una can\xc3\xa7\xc3\xb3 del seg\xc3\xbcent \xc3\xa0lbum, Margerine Eclipse, titulada "Feel and Triple", t\xc3\xa9 la lletra dedicada a Hansen. Algunes notes sobre les presentacions en directe del grup fan refer\xc3\xa8ncia a l\'impacte que l\'abs\xc3\xa8ncia d\'Hansen va tenir en el so del grup.\n_START_SECTION_\nSense Hansen\n_START_PARAGRAPH_\nEl primer llan\xc3\xa7ament del grup despr\xc3\xa9s de la mort d\'Hansen fou un EP gravat a Fran\xc3\xa7a titulat Instant 0 in the Universe. Va sortir l\'any 2003, igual que Socialisme Ou Barbarie: The Bedroom Recordings, el primer treball de Monade, un projecte de Sadier i Rosie Cuckston. Tant el nom del grup com el t\xc3\xadtol de l\'\xc3\xa0lbum s\xc3\xb3n refer\xc3\xa8ncies a l\'obra de l\'intel\xc2\xb7lectual greco-franc\xc3\xa8s Cornelius Castoriadis._NEWLINE_El llarga durada Margerine Eclipse va sortir a principis de l\'any 2004 i fou ben rebut pels cr\xc3\xadtics, tot i que molts van pensar que aquest \xc3\xa0lbum no aporta res de nou al so del grup. Un desafiament de Gane era que l\'\xc3\xa0lbum fos mesclat i arranjat de manera que es poguessin escoltar versions diferents a partir dels dos altaveus d\'un equip stereo. Segons Gane, hi ha "dues parts de bateria, dues parts de baix, i anar seguint. No \xc3\xa9s el punt de l\'\xc3\xa0lbum, per\xc3\xb2 est\xc3\xa0 all\xc3\xa0". Margerine Eclipse fou l\'\xc3\xbaltim llan\xc3\xa7ament del grup per Elektra Records, que va tancar durant aquest any. A partir d\'aquell moment tots els nous llan\xc3\xa7aments van ser editats per Too Pure, la mateixa companyia que havia editat alguns dels primers llan\xc3\xa7aments del grup._NEWLINE_Oscillons from the Anti-Sun es va publicar l\'any 2005. Aquesta retrospectiva de les obres menys conegudes del grup est\xc3\xa0 formada per tres CDs i un DVD. El segon \xc3\xa0lbum de Monade, A Few Steps More, tamb\xc3\xa9 va ser publicat el mateix any. Entre setembre de 2005 i mar\xc3\xa7 de 2006, Stereolab va editar una s\xc3\xa8rie de senzills d\'edici\xc3\xb3 limitada que van ser recopilats a Fab Four Suture, ja que segons Gane el segell volia que el grup an\xc3\xa9s de gira. Serene Velocity, un recopilatori basat en el millor dels \xc3\xa0lbums que el grup va publicar amb Elektra Records, va sortir a finals del mateix any. La formaci\xc3\xb3 va editar un nou \xc3\xa0lbum, Chemical Chords, durant l\'any 2008 per mitj\xc3\xa0 del segell 4AD. L\'\xc3\xa0lbum ha tingut una bona recepci\xc3\xb3 per part de la cr\xc3\xadtica, tot i que alguns cr\xc3\xadtics consideren que no presenta canvis radicals respecte al so dels treballs anteriors de la banda, tot i que ha sigut descrit com un disc m\xc3\xa9s accessible i proper al pop que els anteriors. Gane descriu l\'\xc3\xa0lbum com "una col\xc2\xb7lecci\xc3\xb3 de can\xc3\xa7ons pop deliberadament curtes, denses i r\xc3\xa0pides".\n_START_SECTION_\nSo i influ\xc3\xa8ncies\n_START_PARAGRAPH_\nLa m\xc3\xbasica de Stereolab combina un so de rock repetitiu amb m\xc3\xbasica lounge instrumental, als quals s\'hi sumen vocals femenines (en franc\xc3\xa8s i angl\xc3\xa8s) i melodies pop. Els \xc3\xa0lbums estan molt influenciats per la t\xc3\xa8cnica "motorik" de grups de krautrock dels anys 70, com Can, Neu! i Faust. Tim Gane advoca per la comparaci\xc3\xb3: "Neu! va fer minimalisme i drones, per\xc3\xb2 d\'una manera molt pop"._NEWLINE_L\'estil de Stereolab tamb\xc3\xa9 incorpora m\xc3\xbasica easy listening dels anys 50 i 60, amb influ\xc3\xa8ncies d\'artistes de space age pop (estil que mirava d\'incorporar instruments ex\xc3\xb2tics i t\xc3\xa8cniques de so stereo innovadores per l\'\xc3\xa8poca) com Martin Denny, Perrey-Kingsley i Bruce Haack. Segons Joshua Klein (a The Washington Post), "anys abans que la resta, Stereolab estava fent refer\xc3\xa8ncies a grups alemanys dels anys 70 com Can i Neu!, al mestre mexic\xc3\xa0 de la m\xc3\xbasica lounge Esquivel i el poc de moda Burt Bacharach". El cr\xc3\xadtic Piero Scaruffi afirma que Stereolab incorpora a la m\xc3\xbasica arranjaments psicod\xc3\xa8lics i elements d\'artistes com Soft Machine, Terry Riley, Neu!, Pink Floyd, The Velvet Underground i Suicide, en un context de "pop brit\xc3\xa0nic". La formaci\xc3\xb3 tamb\xc3\xa9 ha estat inspirada pel funk, el jazz i m\xc3\xbasica brasilera com la bossa nova i tropicalia. Altres artistes que han sigut mencionats com a influ\xc3\xa8ncia de Stereolab inclouen el grup de rock dels anys 70 The Rockets (tamb\xc3\xa9 influenciat per m\xc3\xbasica easy listening i per bandes de krautrock), el grup pioner de la m\xc3\xbasica electr\xc3\xb2nica dels anys 60 Silver Apples, la formaci\xc3\xb3 de pop psicod\xc3\xa8lic The Free Design, el compositor de bandes sonores Henry Mancini i l\'actriu i cantant pop francesa Fran\xc3\xa7oise Hardy. En una entrevista de l\'any 2003 amb BBC News Online Gane va mencionar el grup Throbbing Gristle com el que m\xc3\xa9s el va inspirar musicalment._NEWLINE_La formaci\xc3\xb3 fa servir instruments electr\xc3\xb2nics anal\xc3\xb2gics "vintage" com les orgues Farfisa i Vox, i el sintetitzador Moog, que fou usat prominentment a l\'\xc3\xa0lbum de 1994, Mars Audiac Quintet. Gane ha elogiat aquests instruments vells per ser m\xc3\xa9s controlables. El so dels primers \xc3\xa0lbums ha sigut comparat amb el de les bandes de shoegaze de finals dels anys 80 i principis dels 90. Alguns cr\xc3\xadtics, com Stephen Thomas Erlewine, veuen en Emperor Tomato Ketchup "lleus influ\xc3\xa8ncies de hip-hop i dub". El grup tamb\xc3\xa9 ha sigut influenciat pel minimalisme de compositors com Philip Glass i Steve Reich, en especial en l\'\xc3\xa0lbum de 1999, Cobra and Phases Group Play Voltage in the Milky Night. Segons Gane, la m\xc3\xbasica de Sound-Dust est\xc3\xa0 influenciada en part per la m\xc3\xbasica de Gustav Holst i la del compositor Olivier Messiaen. Alguns cr\xc3\xadtics afirmen que els treballs m\xc3\xa9s recents del grup, com Instant 0 in the Universe (2003) i Margerine Eclipse (2004), sonen semblants als primers treballs, amb m\xc3\xa9s \xc3\xa8mfasi en la guitarra._NEWLINE_De vegades s\'han fet servir termes com postmodernisme i "pop postmodern" per referir-se a l\'enfocament de la formaci\xc3\xb3. Piero Scaruffi descriu el so de Stereolab com a "easy listening revisitat des d\'una perspectiva postmoderna". En una entrevista Gane va dir que part de la filosofia del grup era que "ser \xc3\xbanics era m\xc3\xa9s important que ser bons". Gane tamb\xc3\xa9 va afirmar que segons la seva idea de la m\xc3\xbasica no t\xc3\xa9 cap prop\xc3\xb2sit "tractar de ser original", sin\xc3\xb3 que des del seu punt de vista s\'han d\'"unir diverses coses d\'eres diverses, m\xc3\xbasica diferent" amb idees pr\xc3\xb2pies, cosa que donaria com a resultat "quelcom que mai abans no s\'havia fet".\n_START_SECTION_\nLletres, vocalitzaci\xc3\xb3 i t\xc3\xadtols\n_START_PARAGRAPH_\nL\xc3\xa6titia Sadier canta tant en franc\xc3\xa8s com en angl\xc3\xa8s. Ella escriu les lletres del grup, que tendeixen cap a comentaris socials marxistes. Abans de la mort de Mary Hansen el 2002, ambdues intercanviaven les seves veus de forma "hipn\xc3\xb2tica". Segons Peter Shapiro (a The Wire), Sadier t\xc3\xa9 tot l\'"histrionisme emocional" de la cantant alemanya Nico._NEWLINE_Les lletres del grup toquen temes pol\xc3\xadtics i filos\xc3\xb2fics. El surrealisme i les idees de la Internacional Situacionista s\xc3\xb3n influ\xc3\xa8ncies importants, com tamb\xc3\xa9 el marxisme. La ressenya d\'Allmusic de la can\xc3\xa7\xc3\xb3 "Miss Modular", per exemple, afirma que la lletra d\'aquesta can\xc3\xa7\xc3\xb3 (en franc\xc3\xa8s) sembla influ\xc3\xafda per la teoria situacionista de l\'espectacle. Un altre exemple \xc3\xa9s la lletra de "Ping Pong", senzill de Mars Audiac Quintet, que segons els cr\xc3\xadtics Stewart Mason i Simon Reynolds tracta sobre alguns elements de l\'an\xc3\xa0lisi marxista del cicle econ\xc3\xb2mic. La formaci\xc3\xb3 evita aquestes associacions que ha fet la cr\xc3\xadtica amb el marxisme, com quan en una entrevista Sadier va admetre que havia llegit "molt poc de Marx". Sadier tamb\xc3\xa9 s\'ha inspirat en fets com com la guerra a l\'Iraq._NEWLINE_Els t\xc3\xadtols de les can\xc3\xa7ons i els \xc3\xa0lbums de Stereolab fan refer\xc3\xa8ncia a alguns dels instruments musicals que utilitza el grup, a m\xc3\xa9s de noms de grups art\xc3\xadstics i pol\xc3\xadtics i d\'artistes avantgarde. Per exemple, en una entrevista, Gane va afirmar que el nom de Cobra and Phases Group Play Voltage in the Milky Night inclou el nom de dues organitzacions surrealistes, CoBrA i Phases Group. El t\xc3\xadtol de la primera can\xc3\xa7\xc3\xb3 de Dots and Loops, "Brakhage", \xc3\xa9s una refer\xc3\xa8ncia a Stan Brakhage, un director de cinema experimental; i Emperor Tomato Ketchup \xc3\xa9s el nom d\'una pel\xc2\xb7l\xc3\xadcula de l\'any 1970 del director japon\xc3\xa8s Shuji Terayama. La compilaci\xc3\xb3 de 1992, Switched On, fa refer\xc3\xa8ncia al nom d\'un \xc3\xa0lbum de 1968 de Wendy Carlos (Switched On Bach); mentre que la can\xc3\xa7\xc3\xb3 "International Colouring Contest" \xc3\xa9s un tribut a l\'exc\xc3\xa8ntrica artista Lucia Pamela (i comen\xc3\xa7a amb un sample de la seva veu) i el senzill de 1992 "John Cage Bubblegum" es refereix al compositor experimental John Cage. T\xc3\xadtols com "Farfisa", "Motoroller Scalatron" i "Jenny Ondioline" fan refer\xc3\xa8ncia a instruments musicals "vintage", mentre que altres utilitzen terminologia hi-fi ("Wow And Flutter", Transient Random-Noise Bursts With Announcements). Diversos t\xc3\xadtols de les can\xc3\xa7ons han sigut comparats amb els dels Cocteau Twins, perqu\xc3\xa8 sovint uneixen paraules no relacionades, per\xc3\xb2 que sonen b\xc3\xa9 en conjunt.\n_START_SECTION_\nEn viu\n_START_PARAGRAPH_\nStereolab surt sovint de gira per promocionar les seves publicacions d\'estudi. Segons una ressenya de The New York Times, el grup sona m\xc3\xa9s "apressant" a les actuacions, mentre que la ressenya de l\'Allmusic de ABC Music: The Radio 1 Sessions afirma que Stereolab pot ser una "formaci\xc3\xb3 ferotge en viu", ja que afegeixen "agressivitat" a la seva m\xc3\xbasica durant les presentacions. Els integrants del grup solen tocar instruments de vent a les actuacions en viu. Una ressenya d\'una de les actuacions de Stereolab posteriors a la mort de Mary Hansen fa refer\xc3\xa8ncia a un escenari ple d\'instruments: "hauria sigut gaireb\xc3\xa9 impossible col\xc2\xb7locar un altre instrument a l\'escenari, que estava ple amb diversos teclats, trompes, bateries i guitarres. Una simple harm\xc3\xb2nica posada al centre hauria comportat que el tromb\xc3\xb3 caigu\xc3\xa9s sobre el p\xc3\xbablic". Altres cr\xc3\xadtiques diuen que la veu de L\xc3\xa6titia Sadier est\xc3\xa0 m\xc3\xa9s atenuada a les actuacions del grup que en els \xc3\xa0lbums, i que els integrants parlen poc i estan "imm\xc3\xb2bils" durant els concerts. Per aquests motius s\'ha criticat la formaci\xc3\xb3 per la falta de pres\xc3\xa8ncia a l\'escenari i per sonar com "m\xc3\xbasica de fons".\n_START_SECTION_\nImpacte\n_START_PARAGRAPH_\nStereolab ha sigut descrit com "un dels grups alternatius m\xc3\xa9s influents dels anys 90". El grup va ser un dels primers als quals es va aplicar el terme "post-rock". Simon Reynolds es referia amb aquest terme a grups que prenien influ\xc3\xa8ncies externes a les convencionals del rock per fer m\xc3\xbasica amb instrumentaci\xc3\xb3 de rock per\xc3\xb2 que miraven de crear "nous mons sonors" a l\'estudi. L\'\xc3\xa0lbum de 1996, Emperor Tomato Ketchup, va rebre una bona reacci\xc3\xb3 en cercles underground i va ser molt ben rebut per la cr\xc3\xadtica, com en el cas de la publicaci\xc3\xb3 digital Pitchfork, que va col\xc2\xb7locar Emperor Tomato Ketchup al lloc #51 de la seva llista dels "Top 100 Albums of the 1990s" ("Els 100 millors \xc3\xa0lbums dels anys 1990"). D\'altra banda, la revista Spin situ\xc3\xa0 Emperor Tomato Ketchup al lloc #88 de la seva llista "100 Greatest Albums, 1985-2005" (els 100 millors \xc3\xa0lbums editats entre 1985 i 2005), i declar\xc3\xa0 Stereolab "un dels 50 grups m\xc3\xa9s influents del pop"._NEWLINE_Malgrat tot, alguns cr\xc3\xadtics han q\xc3\xbcestionat el grup, por l\'estil vocal "indesxifrable" de Sadier i per fer m\xc3\xbasica que no sorgeix d\'una "necessitat emocional". Per exemple, el cr\xc3\xadtic Dave Simpson de The Guardian va acusar el grup que la m\xc3\xbasica sonava com si fos feta "teor\xc3\xa8ticament i anal\xc3\xadticament" per\xc3\xb2 "sense emocions", de sonar "com una formaci\xc3\xb3 de cr\xc3\xadtics de rock m\xc3\xa9s que de m\xc3\xbasics". Peter Shapiro va defensar el grup a The Wire contra acusacions de no ser m\xc3\xa9s que "la suma total dels seus arcans punts de refer\xc3\xa8ncia."_NEWLINE_Una gran varietat d\'artistes \xe2\x80\x94no necess\xc3\xa0riament m\xc3\xbasics\xe2\x80\x94 han col\xc2\xb7laborat amb Stereolab. El 1995 el grup va treballar amb l\'escultor Charles Long per un espectacle interactiu a Nova York, al qual Long va aportar les obres i Stereolab la m\xc3\xbasica (que seria llan\xc3\xa7ada a l\'EP Music for the Amorphous Body Study Center). La formaci\xc3\xb3 va anar de gira amb el grup de post-rock Tortoise, del qual tamb\xc3\xa9 va llan\xc3\xa7ar material; i un membre d\'aquest grup, John McEntire, va treballar en diversos \xc3\xa0lbums de Stereolab. Tamb\xc3\xa9 van produir amb la formaci\xc3\xb3 industrial Nurse With Wound dos llan\xc3\xa7aments d\'edici\xc3\xb3 limitada als anys 90, que inclo\xc3\xafen remixos fets per Nurse With Wound de can\xc3\xa7ons de Stereolab._NEWLINE_Alguns integrants del grup van comen\xc3\xa7ar projectes propis, estil\xc3\xadsticament relacionats amb el so de Stereolab. Sadier va llan\xc3\xa7ar tres \xc3\xa0lbums amb el seu altre projecte, el quartet franc\xc3\xa8s Monade. La teclista Katharine Gifford va crear Snowpony amb un ex-membre de My Bloody Valentine. El guitarrista Sean O\'Hagan lidera The High Llamas, un grup que segons molts cr\xc3\xadtics est\xc3\xa0 molt influenciat per la m\xc3\xbasica dels Beach Boys i Brian Wilson, i que va comptar amb la col\xc2\xb7laboraci\xc3\xb3 de Mary Hansen en un dels seus \xc3\xa0lbums. Gane i O\'Hagan tamb\xc3\xa9 van col\xc2\xb7laborar a la banda sonora de "La Vie d\'Artiste", una pel\xc2\xb7l\xc3\xadcula francesa del director Marc Fitoussi. Tots dos havien col\xc2\xb7laborat breument amb anterioritat en un altre projecte anomenat Turn On, l\'any 1997, amb Andrew Ramsay com a tercer membre. El baixista Simon Johns tamb\xc3\xa9 forma part d\'Imitation Electric Piano, un grup que barreja elements de rock progressiu, rock psicod\xc3\xa8lic, folk i jazz, i del qual s\'ha comparat el so amb el de Stereolab. Johns i Ramsay tamb\xc3\xa9 van formar part d\'Europa 51, un supergrup que va comptar amb la col\xc2\xb7laboraci\xc3\xb3 de Mary Hansen i Dominic Jeffery, a m\xc3\xa9s d\'integrants de The High Llamas i Laika; i va editar un \xc3\xa0lbum l\'any 2003 titulat Abstractions._NEWLINE_Malgrat el respecte de la cr\xc3\xadtica i la quantitat important de fans, el grup no ha tingut gaire \xc3\xa8xit comercial. L\'EP de 1993 Jenny Ondioline va entrar a les llistes brit\xc3\xa0niques, per\xc3\xb2 q\xc3\xbcestions financeres van impedir al grup editar prou \xc3\xa0lbums per a satisfer la demanda. Quan Warner Music va tancar Elektra Records el 2004, el grup va ser deixat de banda (igual que molts altres artistes) per les poques vendes. Des de llavors, el segell del grup, Duophonic, va aconseguir un contracte amb un altre segell independent, Too Pure/Beggars Banquet Group, i pot llicenciar o llan\xc3\xa7ar pel seu compte la m\xc3\xbasica del grup, depenent del pa\xc3\xads.\n_START_SECTION_\nDiscografia\n_START_PARAGRAPH_\nLa banda ha editat una gran quantitat d\'EPs i senzills, en molts casos d\'edici\xc3\xb3 limitada, i ha compilat gran part d\'aquest material a la s\xc3\xa8rie Switched On.'